
Când Domnul nostru lisus Hristos S-a născut, Măicuţa Lui cea Sfântă, Fecioara 
Maria, L-a înfăşat în scutece şi L-a culcat într-o iesle, pe paie de grâu. Căci 
oamenii din cetatea aceea nu L-au primit în casele lor. Ci numai un om, anume 
Crăciun, l-a făcut loc în grajdul vitelor Sale, în iesle. 


In Noaptea aceea sfântă erau nişte păstori care aveau oile lor afară, în câmpia 
Betleemului. 


Oile odihneau în staule, iar păstorii stăteau de strajă în jurul lor şi le păzeau, ca să 
nu vină fiarele sau hoţii să le fure ori să le ucidă. Pe când stăteau păstorii povestind 
în jurul focului, numai ce au văzut dintr-o dată o mare lumină cerească strălucind 


în jurul lor, iar din mijlocul luminii au văzut ivindu-se un înger minunat, care se 
apropia de ei. 


Păstorii s-au înfricoşat foarte tare, dar bunul înger le-a grăit plin de bucurie şi de 
dragoste: 

— Nu vă temeţi! lată, eu am venit să vă aduc o Veste bună, care va fi o mare 
bucurie pentru tot poporul: astăzi în cetatea lui David, în Betleem, vi S-a născut un 
Mântuitor, Care este Hristos Domnul. 


lată semnul după care Îl veţi cunoaşte: veţi găsi un Prunc înfăşat şi culcat într-o 
iesle... 


Și deodată o mare mulțime de îngeraşi s-a ivit împreună cu bunul înger. Și într-un 
cor ceresc lăudau pe Dumnezeu, cântând şi zicând: „Slavă lui Dumnezeu în 
înălțimi, iar pe pământ pace, între oameni bunăvoire...” 


După ce au plecat îngeraşii să se întoarcă în Cer, păstorii au zis unii către alții: 
— Veniţi să mergem, să-L aflăm pe Domnul! 


Dar ei aveau turmele lor de oiţe. Iar unul dintre ei avea şi un copil al lui cu el. 
Atunci cel care avea copilul cu el a zis: 


— Dacă noi vom merge cu toţii, cine va păzi oiţele noastre? 


— Le vor păzi îngeraşii care ne-au trimis să-L aflăm pe lisus Hristos! a răspuns 
altul. 


— Dar cu copilul acesta ce vom face? 


— Îl vom lua şi pe el cu noi! 


L-au luat şi pe copil cu ei şi s-au dus şi L-au aflat pe Domnul lisus Hristos. Dar 
copilul păstorului, obosit de drum şi de somn, îndată ce au ajuns la ieslea 
Mântuitorului Hristos, a adormit de tot. Atunci tatăl lui l-a aşezat şi pe el să doarmă 
în aceeaşi iesle unde era culcat Domnul lisus, la dreapta Lui, cu capul pe aceleaşi 
paie. 


Îndată ce fu aşezat în ieslea Mântuitorului, copilul avu un vis atât de minunat, că 
nu l-a mai putut uita niciodată. 


I se părea lui că stă culcat într-un leagăn de aur şi că paiele din jurul lui sunt raze 
cereşti ce izvorau de la Pruncul Sfânt de lângă el, Care strălucea, de nu-L puteai 
privi. 


Tot grajdul în care erau ei se prefăcuse într-un Rai ceresc, plin de nesfârşite coruri 
de îngeraşi care zburau pretutindeni, cântând veseli şi fericiţi. 


Câmpii frumoase, pline de nemaivăzute flori minunate şi dealuri verzi, pline de 
pomi ŞI vii încărcate cu tot felul de roade frumoase şi dulci se întindeau cât vedeai 
cu ochii. 


Păsărele cântătoare şi tot felul de vietăţi prietenoase şi cuminţi veneau până să le 
mângâie el cu mâinile... lar când nu mai ştia el de fericit, iată că vine spre el bunul 
înger pe care îl văzuse acolo în câmpie când era lângă oiţe şi îi zise: „lar tu, dacă 
nu vei asculta de Domnul Hristos, vei avea multe de suferit în viaţa ta pe pământ. 
Totuşi Domnul Se va îndura de tine, fiindcă tu ai fost primul copil care a venit la 
EI. Şi la sfârşit vei fi ca la început...” După ce îi spuse acestea, bunul înger plecă 
sus-sus, suind totul cu el... 


Iar copilul păstorului se trezi luat în braţe de tatăl său, care se întorcea cu ceilalți 
soţi ai lui la oiţele lor. 


Dar copilul nu mai putea uita visul său şi nu-i mai venea să plece de lângă Domnul 
lisus. 


Cu inima plină de amintirea minunăţiilor pe care le văzuse în vis, simţea totuşi o 
mare tristeţe din pricina celor ce i le spusese îngerul. Şi pe care el nu le putea 
înţelege nicidecum. 


Au trecut apoi anii... Lucrurile s-au schimbat mult. Păstorii au murit, copilul de 
atunci a crescut mare. Prietenii cu care s-a întovărăşit l-au făcut întâi risipitor, apoi 
hoţ. Ajuns tâlhar, s-a însoţit cu încă unul ca el şi amândoi umblau prin toate satele 
şi împrejurimile acelea, făcând multe rele. 


În vremea aceea umbla şi Domnul Iisus, vestind Sfânta Evanghelie şi făcând bine 
prin toate satele şi cetăţile poporului Lui, prin Israel. Mulţimi de oameni Il ascultau 
pe Domnul, iar cei care erau bolnavi de tot felul de boli erau vindecaţi de către 


lisus. Toată lumea vorbea cu uimire despre tot ce făcea Domnul şi mulţi oameni 
veneau din depărtări mari să audă cuvintele Lui şi să vadă minunile pe care le făcea 
El. 


Mare parte din cei care veneau şi Îl ascultau pe Domnul se lăsau de păcatele lor şi 
începeau o viaţă nouă, de fapte bune, aşa cum îi învăţa Hristos. 


Adeseori printre aceste mulțimi se amestecau, necunoscuţi, şi cei doi tâlhari, ca să 
audă şi să vadă şi ei ce făcea lisus. 


Copilul păstorului fusese de multe ori mişcat adânc în sufletul lui de Cuvântul 
Domnului, dar îndată celălalt tâlhar îl lua cu vorba, ca să-l facă să uite de cele bune 
şi îl îndemna să meargă iarăşi la faptele lor cele rele. 


Uneori, ascultând la cuvintele lui lisus, îşi aducea aminte cu lacrimi în ochi de 
visul lui din copilărie şi de leagănul de aur cel minunat. Atunci era gata să se lase 
de relele lui şi să se facă şi el un ucenic al Domnului, ca alţii. 


Dar vechea ispită a firii lui rele îl biruia din nou şi se scufunda iarăşi în păcatele 
sale. 


Multă vreme au fost urmăriţi pentru relele lor, dar ei se ştiau ascunde foarte bine şi 
scăpau. Insă o dată tot au fost prinşi. 


Au fost judecaţi şi osândiţi ca să fie răstigniţi pe cruce. Judecata lor se făcuse doar 
cu puţin înainte de prinderea şi judecarea Domnului lisus Hristos, Care fusese 
osândit tot la moartea pe Cruce. 


Astfel cei doi tâlhari au fost răstigniţi şi ei, amândoi, împreună cu Domnul, unul 
de-a dreapta, iar celălalt de-a stânga Mântuitorului. 


Când era răstignit de-a dreapta Domnului lisus, fiul păstorului şi-a adus aminte că 
el mai stătuse cândva de-a dreapta Domnului, când era culcat în aceeaşi iesle şi pe 
aceleaşi paie. Şi abia atunci 1 se lumină în gând înţelesul cuvintelor pe care i le 
spusese îngerul în visul lui din leagănul de aur. Ceva ca nişte umbre grele şi 
orbitoare căzură de pe ochii minţii lui. Îşi văzu toată viaţa într-o clipă. 


Ce minunat începuse - dar după aceea ce netrebnic ajunsese să şi-o întineze cu tot 
felul de fărădelegi... Se gândea cât de fericit ar fi fost dacă ar fi rămas credincios, 
cinstit şi bun, aşa cum se simţea când era copil. Dar ce netrebnic şi ticălos l-a făcut 


umblarea ticăloasă şi prietenii ticăloşi cu care a trăit. Minunatul Rai pe care îl 
văzuse în visul lui, acum îl vedea pierdut pentru el pe totdeauna. Și îşi aştepta 
zdrobit de tot moartea pe care simţea că şi-o merită. 


Dar inima lui era plină de o amară părere de rău că nu-L ascultase pe Domnul când 
putuse să-L asculte. Că nu se făcuse ucenic al Domnului când putuse să se facă. Că 
n-a ales calea cea bună când o putea alege. 


Privea printre lacrimi la Domnul, Care, alături de el, suferea în tăcere şi în seni- 
nătate toate chinurile usturătoare ale cuielor şi morţii... Şi inima lui se umplu dintr- 
o dată de o puternică încredințare că lisus este Dumnezeu... Că tot ce spusese El 
era adevărat. Şi tot ce făgăduise se va împlini. 


Ascultând batjocurile cu care privitorii, călăii, soldaţii, judecătorii Domnului şi 
celălalt tâlhar Îl ocărau pe Domnul - el dintr-o dată îi înfruntă pe toţi, strigând: 

— Nu vă temeţi de Dumnezeu să vorbiţi aşa? De ce osândiţi pe Sfântul Acesta? EI 
niciodată n-a făcut nici un rău nimănui, ci numai bine tuturor. Osândiţi-mă pe 
mine, că eu merit. Dar EI n-a făcut nici un rău!... 


Apoi, plin de căinţă, de credință şi de nădejde în Învierea şi Venirea Domnului, a 


întors ochii spre lisus şi s-a rugat zicând: 
— Doamne lisuse, ai milă şi mă pomeneşte şi pe mine când vei veni în Împărăţia 
Tă:; 


Domnul lisus, de pe chinurile Crucii, întorcându-Şi o clipă ochii cu bunătate şi cu 
bucurie, i-a zis: 
— Adevărat îţi spun că încă astăzi vei fi cu Mine în Rai!... 


Deodată, sărmanului tâlhar, fiul păstorului, i se păru că, peste toată prăpastia care îl 
despărțise de Domnul, braţul Crucii Domnului se întinde ca o punte de raze, ca el 
să poată trece fericit spre Leagănul de aur care îl aştepta. 


Simţi ca şi cum mâna mântuitoare şi dulce a lui lisus l-ar cuprinde cu drag la 
pieptul Său, iar în jur începu să-i pară că se ivesc minunaţii îngeraşi şi toate 
priveliştile cereşti care l-au încântat cândva în visul lui, culcat lângă Domnul, în 
iesle. Că o minunată cale strălucită se deschide în faţa lui, iar undeva înainte, 
scăldată în lumină şi iubire, Faţa Slăvită a lui Hristos îl cheamă. lar Porţile 
Împărăției Sale cereşti i se deschid să intre... 


Fericit şi cu faţa plină de o lumină dumnezeiască, fiul păstorului începu să se roa- 
ge, zicând: 

O, Marele meu Dumnezeu şi Mântuitor, lisus Hristos, slavă şi mulțumire veşnică 
Ție pentru marea mântuire pe care ne-ai adus-o! 

Slavă minunatei şi veşnicei Tale împărăţii care va veni! 

Slavă îndelung-răbdării Tale nevinovate, prin care ispăşeşti păcatele noastre şi ne 
pregăteşti mântuirea noastră! 

Din tot sufletul meu îmi pare rău că nu Te-am ascultat în viaţă şi nu m-am făcut 
ucenicul Tău, ca să pot ajuta şi eu la grăbirea venirii împărăției Tale. 

Cum să nădăjduiesc eu acum iertarea pentru care n-am suferit nimic? Şi Împă- 
răția Ta pentru care n-am făcut nimic? Și mântuirea pentru care n-am jertțit 
nimic ? 

Totuşi Tu eşti nespus de bun, Doamne Llisuse, şi din toată inima mea cred în Tine, 
mă închin Dumnezeirii Tale şi doresc Împărăţia Ta. Ajută-mă s-o pot întâmpina cu 
bucurie. 

Slavă veşnică Ţie, Dumnezeul şi Mântuitorul meu lisus Hristos! Amin. 


Moartea îl cuprinse şi pe el, îndată după Domnul, încet-încet, ca un dulce somn 
într-un leagăn de aur, fără să mai simtă nici o durere. 


Incă nu murise de tot când veniseră să-i zdrobească fluierele picioarelor cu 
ciocanul, de cruce... Dar nu şi le mai simţea, de parcă nu erau ale lui. 


Curând se trezi dincolo, lângă Mântuitorul şi Soţul lui, în Raiul cel fericit pe care îl 
vedea acum cu adevărat, nespus mai minunat de cum îl visase cândva, în care 
intrase printr-un strop de credinţă, în ultima clipă a vieţii lui pământeşti. 


Ceva din lumina cerească în care a intrat a rămas şi pe faţa lui cea pământească 
atunci când a părăsit viaţa asta, chiar la hotarul despărțirii de ea. 


Când au venit să-l dea şi pe el jos de pe cruce, faţa lui moartă încă mai strălucea ca 
în faţa unei minuni cereşti. 


Slăvit să fie Domnul! 


(Povestiri cuprinse în volumul «Leagănul de aur» cântări şi poezii) 


